แรงขาย “บิ๊กแคป” ฉุด SET เปิดเช้าหลุด 1,600 จุด แนะจับตาประชุมกนง.วันนี้
SET เปิดเช้าลบ 14 จุด หลุดแนวรับ 1,600 จุด เซ่นแรงขายบิ๊กแคปและบาทอ่อนค่าแตะระดับ 38 บาท ฉุดตลาด แนะจับตาประชุมกนง.วันนี้
SET เปิดเช้าลบ 14 จุด หลุดแนวรับ 1,600 จุด เซ่นแรงขายบิ๊กแคปและบาทอ่อนค่าแตะระดับ 38 บาท ฉุดตลาด แนะจับตาประชุมกนง.วันนี้
28 ก.ย. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:08 น. อยู่ที่ 1,596.55 จุด ลดลง 14.03 จุด หรือ 0.87% สูงสุดที่ 1,603.97 จุด ต่ำสุดที่ 1,596.26 จุด มูลค่าการซื้อขาย 9.21 พันล้านบาท
สำหรับตลาดหุ้นไทยต้นภาคเช้าปรับตัวลงกว่า 10 จุด หลุดระดับ 1,600 จุด ตามทิศทางเดียวกับตลาดหุ้นภูมิภาคและตลาดหุ้นดาวน์โจนส์ยังปรับลงต่อเนื่อง โดยมีแรงขายหุ้นขนาดใหญ่ (Big Cap) ขณะที่เงินบาทเช้านี้อ่อนค่าแตะระดับ 38 บาท/ดอลลาร์แล้ว
บล.ดาโอ ระบุในบทวิเคราะห์วันนี้ (28 ก.ย.65) ว่า ตลาดหุ้นไทยยังรอดูการประชุม กนง. วันนี้ว่าจะมีการขึ้นดอกเบี้ยอยู่ที่ระดับใด (คาด 0.25%) และรอดูศาลรัฐธรรมนูญตัดสินปมนายกฯ ในวันนี้ 30 ก.ย. นี้ อย่างไรก็ตามตลาดยังมีความเสี่ยงจากดอกเบี้ยของโลกที่จะขยับขึ้นตามเฟดมากกว่าที่เคยคาด ค่าเงินดอลลาร์ปรับตัวขึ้นต่อเนื่อง จนจะกระทบต่อค่าเงินและเศรษฐกิจประเทศต่างๆ (รวมไทย)
ด้าน บล.ฟินันเซีย ไซรัส ประเมินแนวโน้มตลาดวันนี้ (28 ก.ย.65) คาด SET Index แกว่งตัวสร้างฐานบริเวณแนวรับสำคัญ  1,600-1,610 จุด โดยปัจจัยสำคัญที่ต้องติดตามวันนี้คือการประชุมกนง.ซึ่งคาดว่าจะปรับขึ้นดอกเบี้ย 0.25% ค่อนข้างแน่ตามเศรษฐกิจที่ทยอยฟื้นตัวและลดแรงกดดันค่าเงินบาทที่อ่อนค่าเร็ว อย่างไรก็ตามบรรยากาศการลงทุนทั่วโลกยังไม่สดใสนัก โดยยังคงถูกกดดันจากแนวโน้มดอกเบี้ยที่ยังปรับขึ้น Bond Yield และ Dollar Index ที่ยังสูง รวมถึง Comment ของประธาน FED สาขาต่างๆ ที่ยังสนับสนุนนโยบายการเงินตึงตัวเพื่อกดเงินเฟ้อลง